Diari Oficial de la Generalitat Valenciana


Sumari del DOGV 4264, del 05-06-2002 (2002/5849)

ORDE de 21 maig de 2002, de la Conselleria de Cultura i Educació, per la qual es regulen els procediments d'admissió a ensenyances universitàries a la Comunitat Valenciana.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/05/21/(1)/dof/vci/html**

### Dades del document

Número de DOGV
:   4264

Data del DOGV
:   05-06-2002

Secció del DOGV
:   I. DISPOSICIONS GENERALS

Número del document
:   2002/5849


Data del document
:   21-05-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * accés a l'educació
    * ensenyament públic
    * universitat
    * legislació
    * ensenyament superior
    * examen
    * alumne

ORDE de 21 maig de 2002, de la Conselleria de Cultura i Educació, per la qual es regulen els procediments d'admissió a ensenyances universitàries a la Comunitat Valenciana. [2002/X5849]
  
El Reial Decret 69/2000, de 21 de gener (BOE de 22 gener) i en el que es declara vigent per este, el Reial Decret 704/1999, de 30 d'abril (BOE d'1 de maig), regulen els procediments de selecció per a l'ingrés en els centres universitaris dels estudiants que reunisquen els requisits legals necessaris per a l'accés a la universitat.
  
Per Orde de 21 de setembre del 2001, del Ministeri d'Educació, Cultura i Esport, es desenrotlla la disposició addicional quarta del Reial Decret 69/2000, relativa a l'aplicació del Districte Obert.
  
Així mateix, el Decret 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris, crea la Comissió de Preinscripció Universitària amb la finalitat d'organitzar el procés de preinscripció per a l'ingrés en el primer curs de qualsevol dels centres universitaris integrats o adscrits a les universitats públiques valencianes, així com l'admissió al segon cicle d'estudis universitaris oficials, d'acord amb el procediment que a este efecte s'establisca i faculta el conseller de Cultura i Educació, per a desenrotllar els procediments de gestió d'accés a la universitat.
  
En virtut de l'habilitació legal continguda en el dit decret i d'acord amb els criteris proposats per les universitats valencianes, en la Comissió de Preinscripció Universitària,
  
ORDENE
  
I. Procediment d'admissió al primer cicle d'ensenyances universitàries
  
Primer. Àmbit d'aplicació
  
Els alumnes que desitgen accedir als primers cicles d'ensenyances universitàries impartides per centres dependents o adscrits a universitats públiques del Sistema Universitari Valencià, que tinguen aprovat un nombre limitat de places d'accés, hauran de sol·licitar la seua admissió en estes a través del procés general de preinscripció regulat en la present orde.
  
Als efectes de l'accés a la universitat, les universitats públiques valencianes es consideren com una sola, per la qual cosa el procés de preinscripció serà comú i únic en totes elles.
  
Segon. Requisits
  
Podran participar en este procediment de preinscripció, els sol·licitants que es troben en algun dels supòsits relacionats a continuació, havent d'acreditar-ho per mitjà de la documentació específica que s'indica en cada un d'ells:
  
1. Haver superat la Prova d'Accés a la Universitat en qualsevol universitat de la Comunitat Valenciana.
  
Documentació:
  
- Original i còpia, per a la seua confrontació, de la targeta de selectivitat.
  
2. Haver superat la Prova d'Accés en la Universitat Nacional d'Educació a Distància (UNED), i residir en una localitat de la Comunitat Valenciana.
  
Documentació:
  
- Original i còpia, per a la seua confrontació, de la targeta de selectivitat.
  
- Certificat o volant d'empadronament en una localitat de la Comunitat Valenciana.
  
3. Haver superat la Prova d'Accés en la Universitat Nacional d'Educació a Distància (UNED), ser estranger o espanyol, residir en l'estranger i haver sol·licitat en primera preferència una universitat pública valenciana.
  
Documentació:
  
- Original i còpia, per a la seua confrontació, de la targeta de selectivitat.
  
- A més, quan es tracte de sol·licitants espanyols residents en l'estranger, presentaran un certificat de la delegació diplomàtica espanyola en el qual es faça constar la residència en el país de què es tracte.
  
4. Haver superat la prova d'accés a què es referix l'article 53.5 de la Llei Orgànica 1/1990 (LOGSE) per a estudiants majors de vint-i-cinc anys en una universitat de la Comunitat Valenciana.
  
Documentació:
  
- Original i còpia, per a la seua confrontació, del certificat d'haver superat la prova d'accés per a majors de vint-i-cinc anys.
  
5. Haver superat el Curs d'Orientació Universitària (COU) en el curs 1974/75 o posterior, o el Batxillerat Experimental (REM) en un centre ubicat a la Comunitat Valenciana, i no haver superat la Prova d'Accés a la Universitat. Estos alumnes únicament podran concórrer en la 2a fase (setembre), i només a titulacions de 1r Cicle.
  
Documentació:
  
- còpies de les pàgines corresponents, per a la seua confrontació, del Llibre de Qualificació Escolar on conste la superació del BUP i del Curs d'Orientació Universitària o el Batxillerat Experimental (REM) en un centre docent de la Comunitat Valenciana.
  
6. Haver superat el Curs d'Orientació Universitària (COU) amb anterioritat al curs acadèmic 1974/75, el Curs Preuniversitari i les Proves de Maduresa, o el Batxillerat de plans anteriors a 1953, en un centre ubicat a la Comunitat Valenciana.
  
Documentació:
  
- Original i còpia de les pàgines corresponents, per a la seua confrontació, del Llibre de Qualificació Escolar on conste, segons corresponga, la superació del Curs d'Orientació Universitària, la superació del Curs Preuniversitari i de la Prova de Maduresa, o la superació del Batxillerat de plans anteriors a 1953, en un centre de la Comunitat Valenciana.
  
7. Haver superat un Cicle Formatiu de Formació Professional Específica de Grau Superior, les ensenyances de Formació Professional de Segon Grau o Mòdul Professional de Nivell III, en un centre ubicat a la Comunitat Valenciana i únicament per als estudis que es corresponguen amb el cicle formatiu cursat.
  
Documentació:
  
- Original i còpia, per a la seua confrontació, del Certificat Acadèmic oficial en què conste la nota mitjana final de l'expedient acadèmic de Formació Professional.
  
- Original i còpia, per a la seua confrontació, del títol obtingut o del resguard d'haver abonat els drets d'expedició del títol.
  
8. Estar en possessió d'un títol universitari o equivalent que habilite per a l'accés a la universitat i residir a la Comunitat Valenciana.
  
Documentació:
  
- Original i còpia, per a la seua confrontació, del títol universitari obtingut o del resguard d'haver abonat els drets d'expedició del títol.
  
- Certificat de l'Expedient Acadèmic Oficial on conste la totalitat de les qualificacions obtingudes en la corresponent titulació.
  
- Certificat o volant d'empadronament en una localitat de la Comunitat Valenciana.
  
9. Reunir alguna de les condicions acadèmiques referides en els punts 1, 2, 5, 6, 7 o 8 d'este apartat, haver superat els estudis d'ensenyança no universitària en centres ubicats en les ciutats de Ceuta o Melilla i acreditar la seua residència en estes.
  
Documentació:
  
- Original i còpia, per a la seua confrontació, dels mateixos documents que en els punts 1, 2, 5, 6, 7, o 8, segons corresponga, referent a la seua situació acadèmica personal.
  
- Certificat o volant d'empadronament, a Ceuta i Melilla.
  
10. Haver cursat estudis estrangers convalidables (COU o Batxillerat LOGSE), residir en l'estranger i haver realitzat la prova d'accés pel règim general.
  
Documentació:
  
- Original i còpia, per a la seua confrontació, de la targeta de selectivitat.
  
- A més, quan es tracte de sol·licitants espanyols residents en l'estranger, presentaran un certificat de la delegació diplomàtica espanyola en el qual es faça constar la residència en el país de què es tracte.
  
11. Complir el sol·licitant els requisits acadèmics dels punts 1, 2, 5, 6, 7 o 8 i haver traslladat la seua residència d'origen a una localitat de la Comunitat Valenciana amb anterioritat a la finalització del termini de preinscripció en esta comunitat per algun dels motius següents:
  
A) Trasllat laboral del sol·licitant o del cap de família, que s'ha de trobar donat d'alta en la Seguretat Social per contracte de treball i continuar d'alta de manera ininterrompuda en el moment en què haguera de formalitzar la matrícula en el centre assignat:
  
- Certificat expedit per la Tresoreria Territorial de la Seguretat Social en què conste, per al sol·licitant o cap de família, l'alta en Seguretat Social en una empresa o organització ubicada en una localitat de la Comunitat Valenciana.
  
- Si el sol·licitant no és la persona que es trasllada laboralment, original i fotocòpia, per a la seua confrontació, de la documentació que acredite la vinculació familiar del sol·licitant amb el traslladat.
  
- Certificat o volant d'empadronament en una localitat de la Comunitat Valenciana, en el qual es faça constar la data d'empadronament.
  
B) Haver canviat de residència per trasllat del sol·licitant o cap de família, si es tracta de personal al servici de l'administració Pública, en este cas haurà d'aportar:
  
- Certificat expedit per la Unitat del Ministeri, Conselleria o Organisme amb competències en matèria de personal, en el qual es faça constar la data de presa de possessió en un Centre de Destí ubicat en una localitat de la Comunitat Valenciana.
  
- Si el sol·licitant no és la persona al servici de l'administració Pública que es trasllada, original i còpia, per a la seua confrontació, de la documentació que acredite la vinculació familiar del sol·licitant amb el traslladat.
  
- Certificat o volant d'empadronament en una localitat de la Comunitat Valenciana, en el qual es faça constar la data d'empadronament.
  
C) Canviar de residència per tindre un o més germans estudiant en una universitat valenciana, en este cas haurà d'aportar-se:
  
- Original i còpia, per a la seua confrontació, dels fulls del llibre de família corresponents als fills, inclòs el sol·licitant.
  
- Original i còpia, per a la seua confrontació, del resguard d'haver abonat la matrícula algun germà en una Universitat valenciana en el curs anterior.
  
D) Aquells altres supòsits que puguen considerar-se degudament justificats per la Comissió de Preinscripció Universitària, en este cas haurà d'aportar-se al costat de la sol·licitud un escrit justificatiu de les circumstàncies excepcionals que s'exposen acompanyat de la documentació original i còpia, per a la seua confrontació, que estime oportuna el sol·licitant tot això dirigit a la Comissió de Preinscripció Universitària.
  
A més de la documentació específicament assenyalada en els apartats anteriors, hauran d'aportar-se originals i còpia per a la seua confrontació dels mateixos documents que se'ls sol·liciten en els punts 1, 2, 5, 6, 7 o 8 d'este apartat.
  
12. Estar en alguna de les condicions acadèmiques referides en els punts 1, 2, 5, 6, 7 o 8 d'este apartat, i que sol·licite estudis que no s'impartixen en un centre públic propi de la seua universitat d'origen, o d'una altra universitat que puga constituir, junt amb ella, un districte únic als efectes d'accés a centres amb limitació de places de nou ingrés.
  
Documentació:
  
- Original i còpia, per a la seua confrontació, dels mateixos documents que en el punt corresponent d'este apartat referent a la seua situació acadèmica personal.
  
13. Reunir exclusivament algun dels requisits acadèmics que possibiliten l'accés a la universitat, assenyalats en els punts 1, 2, 5, 6, 7 o 8 d'este apartat, i que els estudis sol·licitats s'impartixen en un centre públic propi de la seua universitat d'origen, o d'una altra universitat que puga constituir junt amb ella, un districte únic als efectes d'accés a centres amb limitació de places de nou ingrés. En este supòsit els estudis sol·licitats que complisquen la condició abans citada, es tramitaran per a les places reservades a districte obert.
  
- Original i còpia, per a la seua confrontació, dels mateixos documents que s'establixen en el punt corresponent d'este apartat referent a la seua situació acadèmica personal.
  
Tercer. Sol·licituds
  
1. Forma
  
Els estudiants formalitzaran la preinscripció en qualsevol titulació i centre de les Universitats Públiques de Comunitat Valenciana conforme al model de sol·licitud que figura com a annex I a la present orde.
  
En la dita sol·licitud podran sol·licitar per orde de preferència, un màxim de deu ensenyances universitàries oficials.
  
Els estudiants només podran presentar una única sol·licitud. La presentació de més d'una sol·licitud comportarà la nul·litat d'estes.
  
2. Documentació
  
A la instància de sol·licitud s'acompanyaran els documents següents:
  
a) còpia del DNI o passaport.
  
b) A més, i segons el supòsit dels establits en l'apartat segon d'esta orde, pel qual opte el sol·licitant, haurà de presentar la documentació que s'indica en cada cas.
  
c) Minusvàlids.
  
Els sol·licitants que tinguen reconegut un grau de minusvalidesa igual o superior al 33%, menyscabament total de la parla o pèrdua total d'audició, hauran d'adjuntar un certificat acreditatiu expedit per la Conselleria de Benestar Social o organisme competent en altres comunitats autònomes.
  
Els sol·licitants amb necessitats educatives especials permanents associades a les condicions personals de discapacitat que durant la seua escolarització anterior hagen precisat recursos extraordinaris, hauran d'acreditar-ho d'acord amb el dictamen dels equips d'orientació educativa i psicopedagògica dels centres d'Educació Secundària en què hagueren estat escolaritzats.
  
d) Esportistes d'alt nivell
  
Els que tinguen reconeguda la condició d'Esportista d'Alt Nivell abans de 15 de juny de l'any en curs pel Consell Superior d'Esports, o que complisquen les condicions que establisca el Consell d'Universitats, hauran d'acreditar-ho per mitjà de còpia de la relació publicada a este efecte.
  
3. Lloc de presentació
  
Les sol·licituds es presentaran en el centre docent on els sol·licitants hagen cursat els seus estudis de COU o Batxillerat durant el curs acadèmic 2001/2002 i en els restants supòsits en les universitats públiques valencianes, tot això, sense perjuí que les puguen presentar per qualsevol de les formes o llocs que determina l'art 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Termini de presentació
  
El termini de presentació de sol·licituds serà per a la convocatòria ordinària del dia 17 de juny al dia 5 de juliol del 2002, ambdós inclusivament.
  
La Direcció General d'Ensenyaments Universitaris farà públic l'acord de la Comissió de Preinscripció pel qual s'establisquen els terminis corresponents a la convocatòria extraordinària.
  
Quart. Procediment de Preinscripció
  
1. El procediment tindrà dos fases: una convocatòria ordinària en el mes de juny i una convocatòria extraordinària durant el mes de setembre, en la qual s'oferiran les places que queden vacants després d'adjudicar la primera fase.
  
2. Per al curs acadèmic 2002/2003, el 50 per 100, de les places oferides per a cursar primer cicle de totes i cada una de les ensenyances que s'impartisquen en les universitats públiques de la Comunitat Valenciana, corresponents a la convocatòria ordinària, seran reservades per al districte obert, a excepció de les ensenyances de la Universitat Miguel Hernández d'Elx, assenyalades en l'annex II d'esta orde, que oferiran el 100 per 100 de places per a districte obert, de conformitat amb el que establix la disposició addicional quarta del Reial Decret 69/2000, de 21 de gener i l'Orde del Ministeri d'Educació, Cultura i Esport de 21 de setembre de 2001.
  
La reserva de districte obert no s' aplicarà a la convocatòria extraordinària .
  
3. El procediment per a la sol·licitud i adjudicació de les places oferides per les universitats públiques del sistema universitari valencià pel districte obert serà el mateix que el que s'establix en la present orde per a les places corresponents al districte universitari valencià.
  
4. Quan la demanda de places siga superior a l'oferta, es reservarà anualment un nombre de places per als estudiants a què es referixen els articles 14 a 19 del Reial Decret 69/2000, de 21 de gener, en la proporció següent:
  
a) Estudiants amb titulació universitària o equivalent: el 3 per 100.
  
b) Estudiants nacionals de països no comunitaris ni de l'espai econòmic europeu: el 3 per 100.
  
c) Estudiants de Formació Professional:
  
Els estudis de formació professional que faculten per a l'accés directe a les ensenyances universitàries tindran les següents quotes de reserva:
  
- El 30 per 100 per a ensenyances conduents a l'obtenció de títols oficials de només primer cicle.
  
- El 7 per 100 per a ensenyances conduents a l'obtenció de títols oficials de primer i segon cicle.
  
d) Estudiants que, reunint els requisits acadèmics corresponents, el Consell Superior d'Esports qualifique i publique com a esportistes d'alt nivell abans del 15 de juny de l'any en curs, es reservarà el 3 per 100, i, addicionalment, el 5 per 100 de les places corresponents a les ensenyances conduents al títol oficial de Llicenciat en Ciències de l'Activitat Física i de l'Esport.
  
e) Estudiants discapacitats en els termes establits per l'article 17 del Reial Decret 69/2000, de 21 de gener: el 3 per 100.
  
f) Estudiants majors de 25 anys que hagen superat les proves específiques d'accés a la universitat en el curs 2001/2002: el 3 per 100.
  
5. L'adjudicació de les places s'efectuarà per la Comissió de Preinscripció Universitària d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.
  
6. Els estudiants que com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per la quota general i per algunes de les quotes de reserva assenyalades en l'apartat anterior d'esta orde, se'ls adjudicarà aquella plaça obtinguda en la quota general.
  
7. Per la Comissió de Preinscripció Universitària es procedirà a publicar els resultats del procés de preinscripció en els taulers d'anuncis de les universitats públiques i de la Conselleria de Cultura i Educació. Així mateix, i als efectes merament informatius, es publicarà en els mitjans de comunicació escrita de la Comunitat Valenciana.
  
Quint. Reclamacions
  
Contra els resultats de l'adjudicació de places podrà presentar-se reclamació en el termini de tres dies a partir de la seua publicació oficial.
  
La reclamació es presentarà davant de la universitat de què depenga el centre docent en què va presentar la sol·licitud d'admissió o directament en la Universitat en què va presentar la sol·licitud de preinscripció, que després de la comprovació d'allò que s'ha al·legat procedirà a elevar la corresponent proposta de resolució a la Comissió de Preinscripció Universitària, que resoldrà. La resolució de la reclamació esgota la via administrativa.
  
No s'admetran reclamacions que impliquen modificació de les sol·licituds que hagen sigut correctament tramitades.
  
Sext. Sol·licitud de places en altres universitats
  
Els estudiants que sol·liciten places en altres universitats públiques no pertanyents al sistema universitari valencià, formalitzaran la seua sol·licitud de conformitat amb el procediment establit per la Comunitat Autònoma on radique la universitat en què desitja realitzar els seus estudis.
  
II. Admissió al segon cicle d'estudis universitaris oficials
  
Sèptim. Admissió al segon cicle
  
L'admissió d'estudiants al segon cicle universitari, quan la demanda de places siga superior a l'oferta , anirà precedida d'un procés de preinscripció que es realitzarà per la universitat en què se sol·licite cursar els dits estudis i que es regirà pel que disposa el Reial Decret 69/2000, de 21 de gener, i la present orde.
  
L'admissió a un segon cicle d'ensenyances universitàries que no constituïsca continuació directa d'un primer cicle cursat, així com a ensenyances de només segon cicle, es determinarà de conformitat amb les prioritats i criteris de valoració següents:
  
a) Quan es tracte de l'accés al segon cicle d'ensenyances de primer i segon cicles, les universitats reservaran el 15% del total de les places per a estudiants procedents d'universitats del Districte Universitari Valencià que no tinguen implantat el segon cicle en centres públics d'estes i el 5% per a estudiants procedents d'altres universitats. En cap cas podrà quedar vacant cap plaça si existiren aspirants a estes.
  
b) Quan es tracte d'accés a ensenyances de només segon cicle, les universitats consideraran en primer lloc en pla d'igualtat les sol·licituds dels que han superat el primer cicle en universitats del Districte Universitari Valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic i que no tinguen implantat el segon cicle de què es tracte. En segon lloc les sol·licituds dels que hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle de què es tracte.
  
c) Per a l'adjudicació de les places reservades a alumnes de la mateixa universitat, així com per a l'adjudicació de les places reservades a estudiants de distinta universitat, la junta de govern de cada universitat podrà establir quines ensenyances cursades atorguen prioritat per a l'admissió. El dit acord haurà de fer-se públic prèviament a l'inici del procés. En cap cas podrà quedar vacant cap plaça si existiren aspirants a estes.
  
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle, que s'adduïxen com a requisit previ a l'accés. Les universitats per mitjà de les seues juntes de govern podran tindre en compte altres aspectes curriculars per a estudiants de la mateixa universitat i podran aplicar els coeficients correctors prevists en l'article 12 e), últim paràgraf, del Reial Decret 69/2000, de 21 de gener.
  
DISPOSICIÓ FINAL
  
La present orde entrarà en vigor el sendemà de la seua publicació en el Diari Oficial de la Generalitat Valenciana, i s'aplicarà al procés de preinscripció per a l'accés a la Universitat en el curs 2002-2003.
  
València, 21 de maig de 2002
  
El conseller, p.s.r. (art. 4.1 del Decret 111/2000,
  
DOGV núm. 3798, de 21 de juliol), la subsecretària,
  
CARMEN NÁCHER PÉREZ
  
 ANNEX II
  
Titulacions de la Universitat Miguel Hernández d'Elx, les places de la qual s'oferiran al 100 per 100 per a Districte Obert.
  
TITULACIÓ 1r i 2n CICLES
  
CAMPUS D'ELX
  
Llicenciat en Dret
  
Enginyer Industrial
  
Enginyer de Telecomunicació
  
CAMPUS D'ORIHUELA
  
Enginyer Agrònom
  
Llicenciat Administració i Direcció d'Empreses
  
Llicenciat Ciències Polítiques i de l'administració
  
TITULACIÓ 1r CICLE
  
CAMPUS D'ELX
  
Diplomat Relacions Laborals
  
Diplomat Estadística
  
Enginyer tècnic de Telecomunicacions, especialitat Sistemes Electrònics.
  
Enginyer tècnic de Telecomunicacions, especialitat Sistemes de Telecomunicació
  
Enginyer tècnic Industrial, especialitat en Mecànica.
  
CAMPUS D'ORIHUELA
  
Enginyer tècnic Agrícola, especialitat Explotacions Agropecuàries.
  
Enginyer tècnic Agrícola, especialitat Hortofructicultura i Jardineria.
  
Enginyer tècnic Agrícola, especialitat Agràries i Alimentàries.


Còpia Permalink ELI